Internasionale optogte teen plaasmoorde: ‘SA regering kry dalk van hul eie medisyne’Die optog in Perth in Australië (Foto: Facebook) Wat is die impak van die talle internasionale protesoptogte wat nou opnuut die kollig op plaasmoorde in Suid-Afrika plaas? Vestig dit die wêreld se aandag op die probleem en kan dit regtig druk op die Suid-Afrikaanse regering plaas om enige iets te doen? Maroela Media het met politieke kenners gesels om meer hieroor uit te vind nadat sowat 3 000 betogers Sondag weer in Perth, Australië, byeengekom het om ŉ optog teen plaasmoorde en onteiening sonder vergoeding te hou. Honderde mense het ook in Maart in die strate van Brisbane ingevaar om teen die aanslag op Suid-Afrikaanse boere te betoog. Plaasmoorde en eiendomsregte is in dieselfde maand in Vlaandere bespreek en ŉ optog teen plaasmoorde in Suid-Afrika is ook onlangs in Gent in België gehou. Peter Dutton, die Australiese minister van binnelande sake, het ook vroeër vanjaar gesê die land wil die emigrasieproses vir wit Suid-Afrikaanse boere versnel omdat hulle in hul eie land “vervolg” word. Die optog in Perth in Australië (Foto: Facebook) Proff. Deon Geldenhuys, ŉ politieke ontleder verbonde aan die Universiteit van Johannesburg, sowel as Theo Neethling, hoof van die Universiteit van die Vrystaat se departement politieke studies, sê die internasionale optogte plaas die Suid-Afrikaanse regering in ŉ baie ongemaklike situasie, maar hulle twyfel of dié soort optrede die regering skielik tot beter landelike beveiliging sal aanspoor. Geldenhuys reken die binnelandse druk op die Suid-Afrikaanse regering is net so belangrik, indien nie belangriker nie, as die buitelandse druk oor die kwessie van plaasmoorde en grondonteiening sonder vergoeding. Hy sê dié soort optogte moet deel wees van ŉ groter strategie aan die kant van landbou- en burgerregte-organisasies. “As ŉ mens dit in isolasie beskou gaan internasionale protesoptogte nie ŉ blywende impak hê nie. Dit sal opgevolg moet word met verdere kommunikasie en deel word van ŉ deurlopende bewusmakingsproses met die klem op volhoubaarheid.” Hy reken sosiale media is ŉ uitstekende manier om dit te doen. “Die druk van binne én dié uit die buiteland sal onderliggend versterkend wees. Dit is ŉ internasionale verskynsel dat binnelandse kwessies geïnternasionaliseer word en dit is maar net iets waaraan die Suid-Afrikaanse regering gewoond gaan moet raak. “Die ANC was self in die dae van apartheid meesters in die internasionalisering van Suid-Afrika se binnelandse politiek. Ek dink hulle begin nou ŉ bietjie van hul eie medisyne terugkry en dit is ongelukkig so dat ŉ mens nie jou eie knoeiwerk meer agter skanse kan wegsteek nie,” voeg Geldenhuys by. Neethling beaam dat sosiale media ŉ al groter rol speel om politici verantwoordbaar te hou en hy glo dit is ŉ faktor waarmee ons regering sal moet rekening hou. Geldenhuys sê ook dit is nie meer deesdae vreemd dat lede van die publiek van een land direk met regerings van ander lande gesels nie. “Dit is oudmodies en uitgediend om te reken dat net regerings oor sekere sake met mekaar mag kommunikeer en dit is plein nonsens om te dink sekere groepe in Suid-Afrika kan nie met buitelandse regerings praat nie.” Betogers in Brisbane. Foto: Zelna Palm Hy reken ook as die amptelike verhoudings tussen die regerings van Suid-Afrika en Australië wel oor die optogte en uitsprake versuur, dit net sal wees omdat die Suid-Afrikaanse regering op sy perdjie gespring het en ongelukkig is. “Ek dink nie die Australiese regering is so seer ongelukkig nie. Daar is nie enige beletsels op vreedsame optogte nie – dit is alles deel van ŉ vreedsame demokrasie. “Buitendien het Australië ŉ diverse bevolking en hulle sien sekerlik ook gereeld protesoptogte van ‘expats’ van verskillende lande. Oud-Suid-Afrikaners het sekerlik ook die reg om dit te doen. “My houding teenoor die Suid-Afrikaanse regering sou wees om dit in Engels te sê ‘get over it’. Regerings knor elke nou en dan vir mekaar oor die een of ander saak maar ek dink die Suid-Afrikaanse regering is definitief in die geval te liggeraak. Miskien is dit omdat ŉ rou senuweepunt nou raak getrap is,” sê Geldenhuys. Neethling reken die optogte kan dalk die verhoudinge tussen Suid-Afrika en Australië versuur maar die plaaslike regering se verhouding met Westerse state het in elke geval oor die afgelope twee dekades aansienlike afgekoel. “Die uitbou van die verhouding met Afrika-state, die Brics-groepering en ontwikkelde lande is in die algemeen veel hoër op die lys as lande soos Australië of België.” Betogers in Brisbane. Foto: Zelna Palm Dan is daar die aantygings dat politici, van veral regse partye, die optogte oor plaasmoorde en grondonteiening sonder vergoeding vir eie gewin aanblaas. Geldenhuys sê hy is nie seker of regses die optogte in Australië enigsins gekaap het nie. “Ek dink dit is eintlik maar net goedkoop politiekery om ŉ regse etiket aan die optogte te hang en alles verdag te maak. Dit is net so verkeerd om te sê die klomp oud-Suid-Afrikaners wat oor die naweek in Perth betoog het, is ŉ klomp regses – dit is pure bog. Ek dink nie ŉ mens moet jou steur aan daardie etiket nie.” Hy glo wel as instansies in Suid-Afrika op die internasionale verhoog wil speel, moet hulle redelik versigtig wees oor die vennote wat hulle kies om voorbrand te maak vir jou saak in die buiteland. Dit is iets wat ook deur Neethling beaam word. “Dit sal die geloofwaardigheid van die optogte in die gedrang bring en in die hande speel van politici soos Julius Malema wat onlangs smalend hierop gereageer het en dit met rassistiese oud-Suid-Afrikaners in Australië en Nieu-Seeland in verband gebring het,” sê Neethling. Die optog teen plaasmoorde in Gent, België. Foto: Facebook Neethling reken ŉ mens moenie die druk wat die optogte in die buiteland op die plaaslike regering onderskat nie. “Dit skep immers die indruk dat goeie orde en ŉ doeltreffende veiligheidstelsel nie in die land aan die orde is nie. Dit verskerp ook die fokus op een van die mees basiese funksies en verpligting van ons regering, naamlik om sy burgers te beskerm.” Neethling glo ŉ verbeterde veiligheidstelsel in die land sal inderwaarheid nie alleen baie sterk politieke wil verg nie, maar onder meer ook afhang van hoër vlakke van funksionaliteit en professionaliteit binne die strukture van die SAPD.